b'\n_START_ARTICLE_\nGeorges Le Gentil\n_START_SECTION_\nVida i obra\n_START_PARAGRAPH_\nEntre 1897 i 1901 va estudiar a l\'\xc3\x89cole normale sup\xc3\xa9rieure i alumne d\'Alfred Morel-Fatio. Va fer una estada a Espanya i fou professor d\'institut a Tourcoing (1902\xe2\x80\x931904), Cahors (1904\xe2\x80\x931905), Montauban (1905\xe2\x80\x931907) i Toulouse (1908\xe2\x80\x931914). Es va doctorar el 1909 a la Sorbonne amb dues tesis de tema hisp\xc3\xa0nic: Le po\xc3\xa8te Manuel Bret\xc3\xb3n de Los Herreros et la soci\xc3\xa9t\xc3\xa9 espagnole de 1830 \xc3\xa0 1860 (Paris 1909) i Les revues litt\xc3\xa9raires de l\'Espagne pendant la premi\xc3\xa8re moiti\xc3\xa9 du XIXe si\xc3\xa8cle. Aper\xc3\xa7u bibliographique (Paris 1909). Durant la primera guerra mundial va estar breument en posicions de combat a Als\xc3\xa0cia, per\xc3\xb2, per edat, de 1916 a 1919 estigu\xc3\xa9 destinat a Portugal fent tasques d\'allistament. A partir de 1919 va ser professor de portugu\xc3\xa8s a la Sorbonne, primer com a encarregat de curs, des de 1935 com "Ma\xc3\xaetre de conf\xc3\xa9rences" i des de 1936 fins a 1946 com a primer catedr\xc3\xa0tic de llengua i literatura portugueses i brasileres. Des de 1939 va convertir el portugu\xc3\xa8s en la segona llengua d\'estudi per als hispanistes._NEWLINE_Le Gentil va ser nomenat doctor honoris causa per la Universitat de Coimbra el 1934. Va ser nomenat Officier de la L\xc3\xa9gion d\'honneur el 1950 i va rebre tamb\xc3\xa9 distincions en pa\xc3\xafsos de parla portuguesa\xc2\xa0: oficial de l\'Ordem Nacional do Cruzeiro do Sul (Orde de la Creu del Sud) i comandant de Ordem Militar de Sant\'Iago da Espada (Portugal)._NEWLINE_Georges Le Gentil fou el pare del tamb\xc3\xa9 romanista Pierre Le Gentil.'